Stewart Said TARXIEN R………………..1 GŻIRA U…………………….2 Tarxien: C. Cassar, S. Cipriott (A. Cilia Mumford 89’), A. Scicluna, L. Grech, G. McKay (M. Brincat 82’), M. Spiteri, A. Agius, J. Brincat, R. Darmanin, R. Silva Faria, A. Benes, Gżira: A. Cassar, G. Muir, C. Gatt Baldacchino, A. White, K. Pulo, M. Avila Perez, R. Briffa, A. Cohen, S. Tounkara (L. Brincat 84’), N. Okoye (Z. Scerri 59’), A. Samb (N. Muscat 75’) Imwissija: M. Avila Perez 29’, G. Muir 62’, (G), C. Cassar 34’ (T) Skurjaw: A. Samb 35’ pen, N. Okoye 48’ (G), A. Benes 90’ (T) Referee: Malcolm Spiteri Il-Mument Plejer tal-logħba – Andrew Cohen (Gżira United) Gżira United żammew ir-rekord perfett wara li kisbu t-tielet rebħa minn daqstant logħbiet f’rebħa ta’ 2-1 fuq Tarxien Rainbows. Rebħa li waslet wara dominju għal ħinijiet twal fejn urew is-saħħa fid-difiża, it-teknika f’nofs il-grawnd u l-veloċità fuq quddiem. Tarxien fuq in-naħa l-oħra għadhom ma sabux saqajhom f’dan il-kampjonat bi tliet telfiet li fihom ftit kienu fil-partiti, b’żewġ barranin fit-tim li għamlu l-affarijiet aktar diffiċli. Gżira kienu ċertament l-aħjar tim fl-ewwel fażi tal-logħba fejn urew l-intenzjonijiet wara biss nofs minuta, b’xutt minn barra l-kaxxa ta’ Roderick Briffa li għadda ftit barra. Fil-11-il minuta, Christian Cassar salva tajjeb xutt mill-viċin ta’ Samb, biex minuta wara l-gowlkiper Tarxiniż dawwar f’korner xutt mill-ewwel ta’ Andrew Cohen wara ħarba tajba ta’ Okoye. It-tim ta’ Darren Abdilla kellu l-aħjar okkażjoni fil-21 minuta. Cohen b’mod preċiż għadda lejn Tounkara li evita l-ħarġa ta’ Cassar u krossja fil-baxx lejn Okoye li naqas li jolqot il-ballun minn ħalq il-lasta, b’Samb jispara għoli mill-viċin. L-ewwel tentattiv ta’ Tarxien wasal fil-25 minuta b’xutt bid-dawra ta’ Ryan Darmanin li mpenja lil Anthony Curmi li kien attent u dawwar f’korner. Gżira ngħataw penalty fl-34 minuta meta r-referee Malcolm Spiteri ġġudika li l-gowlkiper Christian Cassar waqqa’ lil Samb fil-kaxxa. Mill-11-il metru, l-istess Amadou SAMB ma żbaljax. Gżira rduppjaw tliet minuti fit-tieni taqsima meta Ndubisi OKOYE rċieva ballun minn pożizzjoni ideali u skorja minn quddiem Christian Cassar b’xutt b’saħħtu. Il-logħba naqset mir-ritmu b’Gżira jibqgħu fil-kmand tal-logħba, u kien fl-64 minuta li marru qrib it-tielet gowl b’xutt ta’ Avila Perez li ġie salvat b’mod brillanti minn Cassar. Aktar attakki ta’ Gżira u fis-70 minuta, Tounkara xeħet barra bir-ras mill-viċin wara kross ta’ Avila Perez. Erba’ minuti mit-tmiem, Gżira marru qrib it-tielet gowl f’azzjoni maħduma bejn is-sostituti, b’Nikolai Muscat jikkrossja lejn Luca Brincat iżda tal-aħħar xeħet għoli mill-viċin. Tarxien naqsu d-distakk fid-90 minuta b’Ryan Darmanin iqassam lejn l-iżmarkat Artur BENES li b’xutt djagonali għeleb lil Anthony Curmi.